b'\n_START_ARTICLE_\nGran-ordenen\n_START_SECTION_\nUdbredelse\n_START_PARAGRAPH_\nGran-ordenen har en meget stor geografisk udbredelse og findes n\xc3\xa6sten overalt p\xc3\xa5 den nordlige halvkugle. Den forekommer ogs\xc3\xa5 p\xc3\xa5 den sydlige i form af Sydtaks-familien og Abeskr\xc3\xa6k-familien. Den findes i n\xc3\xa6sten alle klimaer undtagen egentlig polarklima med evig is og sne, egentlige \xc3\xb8rkner - og forekommer heller ikke i tropisk lavlandsskov (jungle). Specielt i den store, nordlige ("boreale") skov taigaen er arter fra gran-familien dominerende - og i det hele taget har arter fra ordenen en dominerende udbredelse p\xc3\xa5 den nordlige halvlugle._NEWLINE_Den tropiske regnskov danner en naturlig gr\xc3\xa6nse da ordnen ikke forekommer i denne biotop, og man ser derfor den us\xc3\xa6dvanlige fordeling af arter, hvor ordnen har arter over n\xc3\xa6sten hele kloden men hvor disse er skarpt opdelte i arter der forekommer p\xc3\xa5 den nordlige (5 familier) hhv. sydlige (2 familier) halvkugle.\n_START_SECTION_\nAnvendelse\n_START_PARAGRAPH_\nMange arter i gran-ordenen har uhyre stor \xc3\xb8konomisk betydning. De dyrkes for t\xc3\xb8mmer p\xc3\xa5 store arealer overalt p\xc3\xa5 den nordlige halvkugle og giver t\xc3\xb8mmer i praktisk taget alle dimensioner. I sm\xc3\xa5 og mellemstore dimensioner anses t\xc3\xb8mmer fra l\xc3\xb8vtr\xc3\xa6er som v\xc3\xa6rende bedre, men er ogs\xc3\xa5 dyrere. I de st\xc3\xb8rste dimensioner er tr\xc3\xa6er fra gran-familien n\xc3\xa6sten ener\xc3\xa5dende. P\xc3\xa5 den sydlige halvkugle har tr\xc3\xa6er fra Sydtaks- og Abeskr\xc3\xa6k-familierne ogs\xc3\xa5 betydning som t\xc3\xb8mmer-tr\xc3\xa6er.\n_START_SECTION_\nForhistorie\n_START_PARAGRAPH_\nN\xc3\xa5letr\xc3\xa6erne nedstammer fra den nu udd\xc3\xb8de familie Utrechtiaceae. En senere nu udd\xc3\xb8d familie er Voltziceae hvorfra de fleste nulevende n\xc3\xa5letr\xc3\xa6er nedstammer undtagen Abeskr\xc3\xa6k-familien og Sydtaks-familien der begge alene findes p\xc3\xa5 den sydlige halvkugle._NEWLINE_Gran-ordenen har v\xc3\xa6ret p\xc3\xa5 jorden i mere end 200 mio. \xc3\xa5r og specielt i Cypres-familien, Abeskr\xc3\xa6k-familien og Parasoltr\xc3\xa6-familien finder man eksempler p\xc3\xa5 s\xc3\xa5kaldte "levende fossiler", se f.eks. Wollemia eller Vandgran.'